На основу члана 68. Статута Општине Владичин Хан( „Службени гласник Пчињског округа“, број 21/08 и 8/09 и „Службени гласник Града Врања“, број 11/2013), члана 30. Одлуке о Општинском већу Општине Владичин Хан („Службени гласник Пчињског округа“, број 23/08), и члана 51. Пословника Општинског већа Општине Владичин Хан („Службени гласник Града Врања“, број 40/13), Општинско веће Општине Владичин Хан на седници одржаној дана 08.11.2016. године, донело је:

**ПЛАН УВОЂЕЊА РОДНО ОДГОВОРНОГ БУЏЕТИРАЊА У**

 **ПОСТУПКУ ПРИПРЕМЕ И ДОНОШЕЊА БУЏЕТА ОПШТИНЕ ВЛАДИЧИН ХАН**

**ЗА 2017. ГОДИНУ**

У оквиру спровођења реформе јавних финансија, у поступку припреме и доношења буџета Републике Србије 2016. годину са пројекцијама за 2017. и 2018. годину, започет је процес унапређења програмског модела буџета кроз увођење принципа родно одговорног буџетирања у буџетски процес. Родно одговорно буџетирње подразумева родну анализу буџета и реструктуирање прихода и расхода са циљем унапређења родне равноправности.

 До 2020.године предвиђено је да се заокружи процес постепеног увођења родно одговорног буџетирања за све буџетске кориснике на свим нивоима власти , сходно члану 16. став 1. Закона о изменама и допунама Закона о буџетском систему ( „Службени гласник РС“, број 103/15).

 1. У поступку припреме и доношење буџета Општине Владичин Хан за 2017. годину, група од 6 корисника буџетских средстава треба да уради родну анализу расхода и издатака за 2016.годину, и то:

|  |  |
| --- | --- |
| **Ред. број** | **Назив корисника буџетских средстава** |
| 1 | Буџетски фонд за спорт Владичин Хан |
| 2 | Буџетски фонд за развој пољопривреде |
| 3 | Црвени крст Србије - Владичин Хан |
| 4 | Техничка школа Владичин Хан |
| 5 | Центар за културне делатности, туризам и библиотекарство |
| 6 | ОШ Вук Караџић - Стубал |

 На основу родне анализе наведени корисници буџеских средстава треба да формулишу, у оквиру једног или више програма или програмских активности, најмање један циљ и одговарајуће индикаторе који адекватно мере допринос циља унапређењу равноправности између жена и мушкараца, тако да сви индикатори који се односе на лица буду разврстани по полу.

 У постављању циљева и припреми програма, односно програмских активности корисници буџетских средстава треба да користе релевантне националне стратегије и анализе, као што је Национална стратегија за родну равноправност за период од 2016. до 2020. године са Акционом планом за период од 2016. до 2018. године.

 2. Послове координације активности у области техничке и стручне подршке увођењу родно одговорног буџетирања спровешће Одељење за финансије и привреду Општинске управе Владичин Хан, у сарадњи са Комисијом за родну равноправност Општине Владичин Хан и другим релевантним институцијама.

 3. Саставни део овог плана чини Упуство за увођење родно одговорног буџетирања.

 4. Овај план објавити на интернет страници Општине Владичин Хан и доставити корисницима буџетских средстава из тачке 1. овог плана, као и комисији за родну равноправност Општине Владичин Хан.

**ОПШТИНСКО ВЕЋЕ ОПШТИНЕ ВЛАДИЧИН ХАН**

**БРОЈ: 06-123/3/2016-01**

  **П Р Е Д С Е Д Н И К,**

 **Горан Младеновић**